2016. gada 22. martā Noteikumi Nr. 162

Rīgā (prot. Nr. 14 6. §)

**Noteikumi par kārtību, kādā Valsts ieņēmumu dienestam sniedzami ziņojumi par aizdomīgiem darījumiem**

Izdoti saskaņā ar likuma

"Par nodokļiem un nodevām"

22.2 panta pirmo un sesto daļu

1. Noteikumi nosaka:

1.1. kārtību, kādā kredītiestāde un maksājumu pakalpojumu sniedzējs, kas noteikts [Maksājumu pakalpojumu un elektroniskās naudas likuma](http://likumi.lv/ta/id/206634-maksajumu-pakalpojumu-un-elektroniskas-naudas-likums) [2. panta](http://likumi.lv/ta/id/206634-maksajumu-pakalpojumu-un-elektroniskas-naudas-likums#p2) otrās daļas 2., 3., 4., 7. un 8. punktā (turpmāk – maksājumu pakalpojumu sniedzējs), konstatējot aizdomīgu darījumu [Noziedzīgi iegūtu līdzekļu legalizācijas un terorisma finansēšanas novēršanas likuma](http://likumi.lv/ta/id/178987-noziedzigi-iegutu-lidzeklu-legalizacijas-un-terorisma-finansesanas-noversanas-likums) izpratnē, ziņo Valsts ieņēmumu dienestam par tādiem personu, kuru rezidences (reģistrācijas) valsts ir Latvijas Republika, aizdomīgiem darījumiem, kas atbilst likuma "Par nodokļiem un nodevām" 22.2 panta trešajā daļā noteiktajām aizdomīguma pazīmēm nodokļu jomā;

1.2. kodus atbilstošidarījuma aizdomīguma pazīmēm nodokļu jomā;

1.3. ziņojuma veidlapu.

2. Kredītiestāde un maksājumu pakalpojumu sniedzējs nekavējoties ziņo par aizdomīgu darījumu, iesniedzot Valsts ieņēmumu dienestā ziņojuma veidlapu (turpmāk – ziņojums) (pielikums).

3. Ziņojumu iesniedz elektroniski, izmantojot elektronisko pastu, šifrētā veidā saskaņā ar noslēgto divpusējo līgumu starp Valsts ieņēmumu dienestu un kredītiestādi vai maksājumu pakalpojumu sniedzēju.

4. Kredītiestāde un maksājumu pakalpojumu sniedzējs ziņojumu aizpilda *Excel* programmā.

5. Ja, aizpildot ziņojumu, kādā lauku grupā norādāmo ziņu nav, to atstāj neaizpildītu.

6. Likuma "Par nodokļiem un nodevām" 22.2 panta trešajā daļā noteiktajām darījuma aizdomīguma pazīmēm nodokļu jomā ir šādi kodi:

6.1. privātpersona deklarē ienākumus, ieņēmumus, uzkrājumus, īpašumus vai to vērtības maiņas ar aizdomīgu izcelsmi – CIT;

6.2. klientam neraksturīgi liels darījuma apjoms – DLA;

6.3. ienākošie darījumi veido daudzas mazas summas, bet izejošie ir par lielām summām – DLS;

6.4. nekustamā īpašuma iegāde par acīmredzami neatbilstošu cenu – DNI;

6.5. darījumam nav acīmredzami likumīga nolūka (vai saistības ar personisko vai biznesa darbību) – DNN;

6.6. darījumā izmantots viltots dokuments – DVD;

6.7. aizdomīgs darījums ar elektronisko naudu – ELE;

6.8. nauda tiek debetēta no konta tūlīt pēc tā kreditēšanas – FIX;

6.9. privātpersona vienā vai vairākos darījumos skaidrā naudā iegulda komercsabiedrībā, izmaksā, aizdod vai aizņemas no citas privātpersonas 60 000 *euro* vai vairāk – IEG;

6.10. izvairīšanās no nodokļu nomaksas – INN;

6.11. uzkrītošas izmaiņas konta bilancē (palielināta apgrozība u. c.) – KBI;

6.12. klientam ir pārmērīgi liels kontu skaits – KLD;

6.13. konta apgrozījums pārsvarā sastāv no skaidras naudas operācijām – KSN;

6.14. konts ir tālu no klienta rezidences – KTV;

6.15. klients darbojas kā aizsegs citas personas darījumam – LCP;

6.16. darījums ir klientam netipisks – LNT;

6.17. klients veic sarežģītus vai neparastus darījumus (kuriem pašiem vai atsevišķiem to noteikumiem nav skaidri saprotama ekonomiskā vai juridiskā mērķa) – LSG;

6.18. neskaidra darījumā izmantoto līdzekļu izcelsme – NLA.

7. Noteikumi stājas spēkā 2016. gada 1. aprīlī.

Ministru prezidents Māris Kučinskis

Finanšu ministre Dana Reizniece-Ozola